  Туспуктэм: Анастасия Васильева Наталия Сильвестрова Удмуртиын «Гвардия» военно-патриотической элькун спартакиадалэн муниципал люкетаз пыриськон понна куриськонъёсты кутыны кутскизы. Школаын дышетскисьёслы, вылӥ но шоръёзо ӧнер дышетсконниосысь студентъёслы М. Т. Калашников нимо кубок понна нюръяськыны ӵекто. Со сярысь Удмуртиысь тӧролэн но кивалтэтлэн пресс-службазы ивортӥз. « Егитъёслэн аразы ми Атыкай музъемез гажан мылкыд пыӵатонэ ӧръяськем бадӟым проектъёсмес азьланьтӥськомы. Тодады вайыто, «Гвардия» спартакиадаез федерал данъетэн пусйизы – со «Патриот–2021» йӧскалык премилэн вормисез луиз. Котькуд ар ми люкетъёсты тунсыкогес карыны, тросгес пыриськисьёсты кыскыны тыршиськомы. Туэ дышетскисьёслэсь, вылӥ но шоръёзо ӧнер дышетсконниосысь студентъёслэсь куриськонъёссэс витиськомы. Тӥ ваньды тодӥськоды, финалэз макем яркыт, кужмо но ӟыртыд ортче. Таяз арын со эшшо но тунсыкогес луоз » Ярослав Семёнов, Удмуртиысь кивалтэтлэн тӧроез Муниципал люкет улсын нырысетӥ ӵошатсконъёс Ижкарын, Грак, Кез но Пичи Пурга ёросъёсын ортчизы ни. Пиналъёс полуфиналэ потон понна нюръяськизы. Котькудиз сизьым эскерон пыр ортчиз: комплексно-силовой упражнениос, турникын ӝутъяськон, канат кыскан, гира ӝутъян, автоматэз сэрттон но бичан, пневматика пыӵалысь ыбылӥськон. Спартакиада «Образование» йӧскалык ӵектос улсын ортче. Ӵошатсконъёс 2021-тӥ арысен радъясько. Отын дышетсконниосысь командаос нюръясько. Командае тямыс пи, кык ныл но командалэн кивалтӥсез пыре. Тужгес но устоосыз полуфиналэ но финалэ пыриськозы. Ярослав Семёнов верамъя, спартакиадалэн финалэз куарусёнэ Ижкарын ортчоз.  Тодэ вайытом, 2023-тӥ арез Удмуртиын Егитъёслэн аренызы ялӥзы. Дышетскисьёс, студентъёс но ужась егитъёс понна оглом 100-лэсь трос бадӟым ужрадъёс ортчытыны малпало. Тужгес но саклык военно-патриотической визьноданлы висъяськоз. Ижевск-Балезино сюреслы 80 арес тырмонлы ӵектос радъялозы, лазертагъя турнирез, строен ветлонъя «Равняемся на Героев» элькун учкон-вожвылъяськонэз, «Гвардия» спартакиадаез азьланьтозы. Тегъёс: пиналъёс вожвылъяськон Удмуртия  